google/wiki40b huggingface dataset:
Guttorm Sigurdsson

Guttorm Sigurdsson (født 1199, død 1204) var en barnekonge av Norge i 1204. Han var sønn av Sigurd Lavard og sønnesønn av kong Sverre. Han ble selv etterfulgt av Inge Bårdsson. Guttorm ble bare fire år gammel.
Borgerkrigstiden i norsk historie varte fra 1130 til 1240. I løpet av denne tiden var det flere sammenføyde konflikter og strider av ulik varighet og intensitet. Bakgrunnen til borgerkrigstiden var de uklare tronefølgelovene, sosiale forhold og kampen mellom ulike aristokratiske fraksjoner og mellom kirken og kongen. Det var to hovedpartier, først kjent ved forskjellige navn eller ikke noe navn i det hele tatt, men til slutt ble de fortettet til baglere på den ene siden og birkebeinere på den andre siden. Midtpunktet for striden var som regel en kongelig sønn som ble satt opp som kongsemnet for flokken i opposisjon til styrende kongen fra det motstående partiet.
Guttorm etterfulgte sin onkel Håkon Sverresson, birkebeinerkongen, dagen etter at Håkon døde den 2. januar 1204. Ved sin død hadde Håkon tilsynelatende kontroll over hele landet, men etter hans død, en gang rundt første halvdelen av 1204, invaderte baglernes kongsemne, Erling Steinvegg, til Viken med en stor styrke, hovedsakelig dansker sendt av kong Valdemar Seier av Danmark. Det ble begynnelsen på den andre baglerkrigen (1204–1208).
Dagen etter at Guttorm ble konge ble en nevø av kong Sverre, Håkon Galen, gjort til jarl og til leder av birkebeinerne og ble således Norges mektigste mann ettersom Guttorm bare var fire år gammel. Guttorm og birkebeinerhæren seilte til Nidaros hvor barnet ble løftet opp og utropt som konge ved Øretinget. I august det samme året ble han syk og døde. Birkebeinerne visste ikke om noen annen direkte etterkommer etter kong Sverre da lille Håkon Håkonsson på dette tidspunktet var ukjente for dem. De valgte derfor en annen nevø av kong Sverre, Inge Bårdsson, som deres neste konge.
Guttorm ble gravlagt i Nidarosdomen i Nidaros.
Hovedkilden til livet til Guttorm og tiden forøvrig er Baglersagaene og Håkon Håkonssons saga som begge ble skrevet på 1200-tallet.
Stoby

Stoby er et tettsted i Hässleholm kommune i Skåne län i Sverige. I 2010 hadde tettstedet 745 innbyggere.
Familien Stobæus med blant andre natuforskeren Kilian Stobæus, tok sitt navn herfra.
Ishockey-EM 1921

Bakgrunn

LIHG bestemte på kongressen i Antwerpen i 1920 at VM for første gang skulle spilles i Tsjekkoslovakia i 1921. Dette var en erstatning for EM-turneringen som skulle ha blitt arrangert i Böhmen i 1915 men som hadde blitt avlyst på grunn av første verdenskrig. Dette ble endret da været i Praha viste seg for å være upålitelig hvilket fikk de tsjekkoslovakiske vertene til å be Sverige om å overta vertsskapet, noe de aksepterte. Sverige hadde gjort sin internasjonale debut ved OL 1920, hvor de hadde kjempet mot Canada om gullmedaljene.
Innledningsvis ble turneringen organisert som et verdensmesterskap ettersom at alle deltakerne i OL-turneringen hadde blitt invitert, altså USA, Canada, Frankrike, Belgia og Sveits. Tjekkoslovakia var det eneste landet som stilte opp.
Tsjekkoslovakia, som arvtakeren til Böhmens landslag, var i årene innen første verdenskrig en av ishockeystormaktene og en av grunnleggerne av LIHG i 1908. Det tsjekkoslovakiske laget kom uforberedt da den milde vinteren i Praha hadde gjort det vanskelig å forberede seg tilstrekkelig for turneringen.
A Night at the Opera (film)

Bakgrunn

Denne filmen var den første filmen som Brødrene Marx utga hos filmselskapet MGM etter at de fikk sparken fra Paramount. Det er blitt hentydet at det var på forslag fra filmprodusent Irving Thalberg at filmen markerte en retningsforandring i brødrenes karriere. I deres filmer utgitt av Paramount var brødrene mer anarkistiske, og angrep alle (med komisk midler) som var så uheldige at de kom i deres veg, enten de fortjente det eller ikke (vanligvis hadde de fortjent det). Thalberg mente derimot at dette gjorde at brødrene ikke alltid virket like sympatisk, spesielt hos den kvinnelige delen av publikumet. Hos MGM ble brødrene omdannet til mer hjelpsomme karakterer. Fra nå av rettet de sine (komiske) angrep mot de opplagte skurkene i filmen.

Betydningsfull

Som tittelen antyder, inneholder faktisk filmen virkelige operascener, spesielt fra «Il trovatore», og med spektakulær duett sunget av Kitty Carlisle og Allan Jones.
Filmen ble tilpasset for film ved George S. Kaufman, Morrie Ryskind, Al Boasberg (ikke kreditert) og Buster Keaton (ikke kreditert) etter en fortelling av James Kevin McGuinness. Sam Wood var regissør.
Filmen har blitt anerkjent som «kulturell betydningsfull» av Den amerikanske kongressens bibliotek, og utvalgt for bevarelse i De forente staters nasjonale filmarkiv.
Det britiske rockebandet Queen har senere gitt sin hyllest til denne filmen ved navngi ett av sine album etter den, se A Night at the Opera.
Nett-tv

Nett-tv-tjenester i Norge

I Norge finnes det en rekke nett-tv-tjenester. NRK TV har trolig den største nett-TV-databasen, men også mange andre norske TV-kanaler tilbyr nett-TV, f.eks. TV 2 Sumo, Viafree og Dplay. Mange nettaviser tilbyr også nett-TV, men i varierende størrelse. Noen tilbyr i størst grad korte nyhets- og sportsklipp, mens andre også tilbyr noe lengre serier og underholdningsprogrammer. Noen nett-TV-tjenester som er lansert av aviser/nettaviser, er VGTV, fvntv, dbtv, ABC Nyheter video m.fl. Også noen rene nett-TV-tjenester finnes i Norge, f.eks. Viaplay, Netflix, Amazon Prime Video og HBO Nordic.
Lycosa praegrandis

Utseende

Kroppen er todelt i en bakkropp (abdomen) og et hode-bryst parti (prosoma eller cephalothorax). Foran på hodet er det åtte øyne, hvorav de to midterste er langt større enn de andre.
Flere av artene i slekten Lycosa er ganske lik hverandre og er variable i farge, selv om enkelte kan ha artstypiske flekker (mønster). For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.
Kangxiordboken

Kangxiordboken (kinesisk: 康煕字典, pinyin: Kāngxī Zìdiǎn) er etter Shuowen jiezi det nest viktigste tegnleksikon for kinesisk skrift. Det inneholder 47 000 tegn (de fleste av dem ikke lenger i bruk), og ble utviklet under Qing-dynastiet mot slutten av regjeringstiden til Kangxi-keiseren 康煕 i tidsrommet 1710 til 1716. Hovedansvarlig for arbeidet var den lærde Zhang Yushu 張玉書.
Zhang Yushu videreutviklet Xu Shens 540 radikaler ved å redusere dem til 214, og ikke lenger sorterte dem etter filosofiske prinsipper men etter antall strøk. Dette systemet med 214 radikaler har for det meste holdt seg og er i bruk i de fleste kinesiske skrifttegnsleksika.
Ordbokens navn er egentlig ikke noen dedikasjon eller noen henvisning til oppdragsgiver; det ble valgt fordi Kangxi var epokenavnet for keiserens regjeringsperiode.
Tankar (drikkekar)

Tankar (drikkekar) er en skjenkekanne for øl. Med tankaren kunne man hente øl fra tønnen i kjelleren og helle det over i ølboller, staup, kjenger eller andre drikkekar. Betegnelsen tankar har vært brukt over store deler av Europa og svarer til det gammelfranske tanquart, det gammeltyske tanckaert og har trolig kommet til Norge med det engelske ordet tankard.
Tankaren er lagget og laget av tre. Den har konisk eller sylinderformet korpus med tut og hank. Betegnelsen har hovedsakelig vært brukt om kanner som har et innfelt, fast toppstykke.  I dette toppstykket er det et hull og ofte med en tilhørende spuns. Tankaren kan være trehvit og har da ofte svidd dekor, eller den kan være malt. Det finnes to hovedtyper; én med en stav som er formet som hank i siden og én der en stav er forlenget slik at den utgjør et skaft til å holde i. Den siste typen er særlig vanlig i Trøndelag. Tilsvarende kanner med lokk kalles gjerne tutekanner, men betegnelsene har vært bruk noe om hverandre.
Noen synonymer: dankar, pipekanne, tutekanne, tånkar, tånkår, øldankar og øltankar.
Stephan Skogheim Kyeremeh

2016

Kyeremeh deltok i klassen G15 i UM innendørs 2016, der han fikk bronse på 200 meter og kom på sjetteplass på 60 meter. 
Utendørs deltok han i NM i stafetter 2016 i mai, der IL i BUL vant 4 x 100 meter i klassen G15-16. I Världsungdomsspelen 2016 kom han på fjerdeplass i A-finalen på 80 meter, med tiden 9,50. Han deltok i U20-klassen under Junior-NM i friidrett 2016, men ble slått ut i innledningsheatet både på 100 meter (11,92) og 200 meter (23,62). Men han fikk én medalje; BUL kom på andreplass på 1000 meter stafett i U20-klassen, bak Fredrikstad IF. Under Ungdomsmesterskapet i friidrett 2016 i september fikk han bronse både på 100 og 200 meter, med personlig rekord på begge distanser, hhv. 11,40 i semifinalen på 100 meter og 23,09 i finalen på 200 meter. BUL brøt her på 1000 meter stafett.

2017

I UM innendørs 2017 vant Kyeremeh 200 meter i G16-klassen, med tiden 22,05, som var ny personlig rekord. På 60 meter kom han på andreplass, bak Pål Haugen Lillefosse, men satte også her personlig rekord med 7,07 sekunder. I tillegg vant BUL 4 x 200 meter stafett i klassen G15-17. 
BUL vant 4 x 100 meter både i klassen G15-16 og MJ19 under NM i stafetter 2017, med Kyeremeh på laget. Han deltok også i den nasjonale konkurransen under Bislett Games, der han kom på femteplass på 200 meter og sjetteplass på 100 meter. I Världsungdomsspelen 2017 vant han 100 og 200 meter, i klassen G16.
Kyeremeh deltok i friidrett under European Youth Summer Olympic Festival 2017, og fikk der sølv på 100 og 200 meter, bak franske Aurélien Larue. Norge fikk også sølv på 4x100m stafett. Han deltok i U20-klassen i Junior-NM i friidrett 2017, og fikk der sølv på 200 meter og bronse på 100 meter. I Nordisk juniormesterskap i friidrett 2017 kom han på sjetteplass på 200 meter, og deltok på Norges lag som vant 4 x 100 meter stafett, der han løp sammen med Muhammed Jatta, Mathias Hove Johansen og Pål Haugen Lillefosse.

2018

I den nasjonale konkurransen under Bislett Games kom Kyeremeh på tredjeplass på 200 meter og satte da ny norsk U18 rekord med tiden 21,31.
François Mauriac

Bakgrunn

Mauriac ble tidlig farløs og ble etter farens tidlige død preget av sin fromme mor. Han gikk på katolske privatskoler. Hans første forfatterforbilde var den katolsk-konservativ-patriotiske romancier Maurice Barrès. Som 18-åring ble han konfrontert med samtidens sosiale problemer og utviklet en religiøsitet med distanse til embedskirken.
Etter et litteraturstudium i Bordeaux, som han avsluttet med licence, ble han opptatt i 1908 ved den tradisjonsrike École des Chartes i Paris for et påbyggingsstudium til arkivar. Etter en tid avbrøt han dette og viet seg litteraturen og den litterære journalisme.

Litterær karriere

Mauriac debuterte med patetisk-fromme dikt, som i samleutgaven Les mains jointes (1909) ble godt mottatt. I 1911 fulgte lyrikksamlingen Adieu à l'adolescence Så skiftet han om. I år 1912 grunnla han det katolske tidsskriftet Les Cahiers. Han publiserte i 1913 sin første roman, L'Enfant chargé de chaînes og fulgte opp neste år med La Robe prétexte.
I 1913 giftet han seg (og ble i rask rekkefølge trebarnsfar, senere kom et fjerde barn). 1914–17 var han sanitetssoldat under første verdenskrig, inntil han under en innsats på Balkan pådro seg en febersykdom og ble dimittert.
Han fikk Grand Prix du roman de l'Académie française i 1926, og ble innvalgt som medlem av Académie française på stol nr 22 fra 1933. I 1952 ble han tildelt nobelprisen i litteratur for sitt samlede forfatterskap. Han ble belønnet med storkorset i den franske Æreslegionen i 1958. 
Mauriacs romaner er mørke pasjons- og familiehistorier, i hvilke han behandler det ondes problem i katolsk ånd og med dybdepsykologisk analyse.
I Thérèse (1927) behandles ulykker som rammer mennesker uten tro. Senere, blant annet i Ormebolet (1932) vil Mauriac vise at mennesket alltid kan regne med Guds nåde, hvor dypt det enn har syndet. Miljøet er hentet fra hans egne hjemtrakter utenfor Bordeaux, et landlig godseiermiljø. Mauriac skildrer den borgerlige familiens indre forfall, ofte med en forkjærlighet for nesten abnormt ondskapsfulle og løgnaktige mennesker.
Mauriac var ledende innen det katolske venstre og deltok i motstandsbevegelsen på 1940-tallet. Mauriac hadde en bitter disputt med Albert Camus umiddelbart etter frigjøringen mot slutten av annen verdenskrig. Camus redigerte motstandsavisen Combat som fikk over fra undergrunnsavis til åpen publikasjon, mens Mauriac var spaltist for Le Figaro. Camus sa at det frigjorte Frankrike måtte utrenske alle nazikollaboratører, men Mauriac advarte at slike tiltak måtte settes til side i den nasjonale forsonings interesse. Mauriac betvilte dessuten at rettsvesenet ville evne å være upartisk og lidenskapsløst gitt den ledede følelsesmessige atmosfære som kom for dagen ved frigjøringen. Til tross for at han var blitt heftig kritisert av Robert Brasillach, drev han kampanje for å hindre hans henrettelse.
Mauriac var far til forfatteren Claude Mauriac, som var personlig sekretær for Charles de Gaulle fra 1944 til 1949. Han var bestefar til Anne Wiazemsky, fransk skuespiller og forfatter som arbeidet med og giftet seg med regissøren Jean-Luc Godard.
Moa Högdahl

Klubb

Högdahl startet sin karriere i Strindheim, før hun signerte for Byåsen i 2014. I 2018 skrev hun en treårskontrakt med den danske klubben Viborg.

Landslag

Högdahl representerte de norske U-jentene under Ungdoms-EM 2013, der Norge kom på 7.-plass, og de norske juniorjentene under Junior-VM 2016, der Norge kom på 5.-plass.
30. mai 2018 fikk Högdahl sin debut for det norske A-landslaget i EM-kvalifiseringskampen mot Ukraina.

Personlig

Hun er datteren til Mia Hermansson Högdahl.
San Fernando (Spania)

Historikk

Kommunen spilte en viktig rolle i 1810 under den franske okkupasjonen ledet av Napoleon. San Fernando og Cádiz var de eneste områdene av Spania som ikke overga seg til franskmennene. 
Cortes Generales møttes i Komedieteatret (i dag Real Teatro de las Cortes) og startet forberedelsen av den første liberale grunnloven i Spania, som ble godkjent i nabobyen Cádiz i 1812.
Lepturomyia

Levevis

De aller fleste blomsterbukkene har larver som lever i død ved, men det finnes også enkelte som lever i urter, i nedfalne kongler etc. Ingen angriper levende planter. De voksne billene, som oftest er aktive midt på sommeren, besøker gjerne blomster, særlig skjermplanter og andre planter med hvite, åpne blomster. Dette gjelder dog ikke alle artene. Blomsterbukkene er livlige insekter i motsetning til de fleste andre trebukker som virker ganske trege.

Utbredelse

Slekten er utbredt på Madagaskar.
Australian Open 2017 – Singel menn

Singelturneringen for menn under Australian Open 2017 ble spilt fra 16. til 29. januar 2017.
Idrettslaget Bjørn West

Idrettslaget Bjørn West er et fleridrettslag fra Matre i Masfjorden kommune i Hordaland. Idrettslaget ble stiftet i 1961 og har tilbud innen fotball, volleyball, svømming, friidrett og skiidrett. Laget er deleier i Stordalen Skisenter, og driver også Matre svømmebasseng. Laget har lysløype på Haukeland og eget trimrom.
Laget tilbyr blant annet allidrett for 6 til 11 åringer og snjofokktrening for 12 til 16 år, samt aerobic og fjelltrim. Klubbens fotballgruppe har par 2009 herrelag i 6. divisjon. Bjørn West Fotball spiller sine hjemmekamper på Brekke Idrettsplass.
Klubben er oppkalt etter basen fra krigens dager, Bjørn West (Milorg).

Arrangement

Det tradisjonelle «Bjørn West rennet» i Stordalen ble arrangert for siste gang i 2000, men terrengløpet «Matre Rundt» arrangeres 1. mai. Andre juledag arrangeres «Romjulsmarsj».
Vikhammeråsen

Vikhammeråsen er et boligområde som ligger i Malvik kommune i Trøndelag. Boligområdet ligger på toppen av en stor ås i Vikhammer, og herav kommer da navnet. På nordsiden av Vikhammeråsen har man utsikt over Trondheimsfjorden.
Carl Stamitz

Liv

Carl Stamitz var komponisten Johann Stamitz' eldste sønn. Faren var virtuos på fiolin, bratsj og viola d'amore og gav sønnen den første undervisningen på fiolin, bratsj og cello. Etter farens tidlige død i 1757 overtok  Christian Cannabich, Ignaz Holzbauer og Franz Xaver Richter undervisningen. 
Stamiz var andrefiolinist ved det berømte hoffkapellet i Mannheim fra 1762 til 1770, da han ble hoffkomponist hos hertug Louis de Noailles. To år senere bodde han i Versailles og komponerte sin første programsymfoni, La promenade royale. I 1779 reiste han til Den Haag, der han gav 28 konserter ved  Vilhelm V av Oraniens hoff. Den tolv år gamle Ludwig van Beethoven spilte fortepiano på en av dem. Årene etter foretok Stamiz en lang rekke reiser som brakte ham til Straßburg, London, Sankt Petersburg, Augsburg, Nürnberg, Kassel, Lübeck, Magdeburg og Jena. I 1786 ledet han en oppføring av  Händels Messiah. 
Carl Stamitz regnes til den andre generasjonen av den såkalte Mannheimerskolen.

Stil

Stilistisk er Stamitz' musikk ikke ulik den unge Mozart eller Haydns midtre periode.
Stamitz' verk kjennetegnes av regulære perioder og tiltalende melodier med en stemmeføring i terser, sekster og desimer. Solomusikken er idiomatisk og forholdsvis virtuos.
Åpningssatsene i Stamitz' konserter og orkesterverk er i en regulær sonatesatsform med en omfattende dobbel eksposisjon. Strukturen er additiv uten den tematiske utviklingen som er typisk for wienerklassisismen. Mellomsatsen er ekspressive og lyriske, noen ganger kalles de «romanse» og er vanligvis oppbygd på liedformen (ABA, ABA' or AA'B). Avslutningssatsen er ofte – i konsertene nesten alltid – en rondo i fransk stil.
I likhet med læreren Franz Xaver Richter foretrakk Stamitz molltonearter og brukte vanligvis flere ulike tonearter, ofte fjerntliggende.
Norsk sport

Uorganisert idrett

Den uorganiserte idretten finner vi gjerne i blant annet treningsstudio, klatrevegg, sykkelbaner, surfing, skating. Deler av den uorganiserte idretten vokser raskt og har blitt lønnsom for privat næringsliv. Andre deler av den uorganiserte idretten må finansieres av kommuners idretts- og kulturetater gjennom spesielle anlegg. Mange ulike typer "turgrupper" og "turlag" kommer også inn under den uorganiserte idretten.

Idrettens verdi

Det skilles mellom idrettens egenverdi og idrettenes nytteverdi
Idrettens egenverdi refererer til individets glede av å være i bevegelse. "Homo ludens", det lekende mennesket bør ha rom for utfoldelse uten å forsvare det som samfunnsnyttig.
Idrettens nytteverdi refererer til samfunnsnytten av at mennesker driver idrett.
Misjonsarkivet

Arkivmaterialet

Det meste av materialet er i papirformat, og gradvis overføres og lagres materiale i en rekke digitale format. Av typer materiale kan nevnes brev, protokoller, rapporter, dagbøker, fotografier, film, videokassetter, lydbånd, grammofonplater, og gjenstander.
Dokumenter, motiv og gjenstander har opprinnelse i blant annet følgende land: Norge, Sør-Afrika, Madagaskar, Kina (særlig fra Hunan, Hong Kong, Taiwan), Kamerun, Etiopia, Tanzania, Japan, Brasil, Thailand, Pakistan, Mali, Frankrike, Mali, Kroatia.

Kilder

Jørgensen, Torstein (red) (1992): "I tro og tjeneste : Det norske misjonsselskap 1842-1992". ISBN 82-7219-078-8
Cambefortantus

Utbredelse

I likhet med flere andre slekter av Deltochilini er denne slekten endemisk for Madagaskar.
David Morgan (sosiolog)

David Hopcraft John Morgan (født 1937), også kalt David (H. J.) Morgan, er en britisk sosiolog og mannsforsker. Han har vært redaktør for fagtidsskriftet Sociology og var president for British Sociological Association fra 1997 til 1999. Morgan er kjent for sin forskning på familiesosiologi, kjønnsforskning og særlig mannsforskning. Han er professor emeritus ved University of Manchester, den han ble ansatt i 1964. Morgan Centre for Research into Everday Lives, et forskningssenter ved University of Manchester, er oppkalt etter ham. Han har tidligere vært professor II ved NTNU og gjesteprofessor ved Keele University.
Portner

Historie

I Den romerske republikk (etablert rundt 510 f.Kr.) og på Platons tid (367 f.Kr. – 347 f.Kr.) fantes tjenere som var satt til bruk som dørmenn eller portnere (av vulgærlatin «Ostiarius»). Dette var slaver som var satt til arbeidet med å vokte de store inngangene til romerske palass. Andre oppgaver som portnere på denne tiden var pålagt, gikk ut på å vise vekk uønskede fra større eiendommer. Tertullian, en tidlig kristen skribent fra det første århundre e.Kr viser til undertrykkelse av kristne i Kartago, hvor han da bemerket seg at dørvaktene ble regnet som en del av en semilovlig underverden, fungerende som vakter for eiendommer eid av gamblere og halliker.
Isobel Lennart

Karrière

Lennart ble født i New York, men flyttet senere til Hollywood, hvor hun fikk jobb hos filmselskapet Metro-Goldwyn-Mayer.
Lennarts første manus var komedien The Affairs of Martha, om et rikmannssamfunn som frykter at hemmelighetene deres kommer til å bli avslørt. Den ble spilt inn i 1942 med Spring Byington, Marjorie Main og Richard Carlson i hovedrollene. Deretter skrev hun manusene til A Stranger in Town, Anchors Aweigh og It Happened in Brooklyn.
Lennart jobbet også med filmene A Life of Her Own, Love Me or Leave Me, Merry Andrew, The Inn of the Sixth Happiness, Please Don't Eat the Daisies, The Sundowners og Two for the Seesaw.
I 1964 skrev hun boken for Broadway-musikalen Funny Girl, basert på livet til Fanny Brice og forholdet hennes med gambleren Nicky Arnstein. Barbra Streisand fikk gjennombruddet sitt i rollen som Brice og ble nominert til en Tony Award for arbeidet.  I 1968 skrev Lennart manuset til filmversjonen av musikalen, og hun vant en Writers Guild of America Award for arbeidet. Lennart døde i en bilulykke tre år senere.

Privatliv

Lennart giftet seg med skuespilleren John Harding i Las Vegas i Nevada i 1945. De fikk to barn: Joshua Lennart Harding (1947-1971) og Sarah Elizabeth Harding (f. 1951).
Hunerik

Hunerik (død 23. desember 484) var vandalenes konge fra 477 til 484 og den eldste sønn av Geiserik.

Liv og virke

Han gikk bort fra sin fars imperiale politikkog konsentrerte seg hovedsakelig om interne saker. Han var gift med Eudocia, datter av den vestromerske keiseren Valentinian III (419–455), men hun forlot ham antagelig i 472.
Til tross for at han tilhørte ariansk kristendom, tillot Hunerik i begynnelsen av sitt styre valget av en ny katolsk biskop i Karthago og forfulgte manikeernes sekt. Så begynte han å forfølge katolikkene. Denne forfølgelse kjennes fra den katolske biskop Victor av Vita (i den nordafrikanske provins Byzacena), som kort tid etter forfattet Historia persecutionis Africanae provinciae. Dette er den viktigste historiske kilden, men ikke den eneste. Selv om biskopen ikke skriver helt objektivt (han kaller for eksempel kongen for «brølende løve» som henspiller på en nytestamentlig beskrivelse av djevelsen, og som den verste av alle illgjeningsmenn), er det klart at forfølgelsen ble gjennomført med stor brutalitet.
Hunerik straffet alle katolske vandaler. Videre forsøkte han å gjøre katolsk eiendom om til statlig eiendom, men da dette førte til for store protester fra den bysantinske keiseren, valgte han å forflytte et antall katolikker til provinser langt unna i stedet.
Den 1. februar 484 organiserte han et møte mellom katolske og arianske biskoper, men den 24. februar erklærte han katolikkene som vranglærere. Et antall katolske biskoper ble forflyttet til Korsika, de fleste andre ble fjernet fra sitt embete, men fikk holde seg i nærheten av deres tidligere bispedømme. Noen få ble martyrer.
I hans relasjoner med andre stater, hadde ikke Hunerik prestisjen som hans far Geiserik hadde nøt godt av. Men vandalene beholdt sin sjømakt og sin kontroll over øyene i det vestlige Middelhavet. Men maurerne i innlandet, som hadde vært i ro på Geiseriks tid, klarte å erobre noen vandalske utposter i sitt område. Dermed svekket de forbindelsen mellom vandalenes hovedområde rundt Karthago og deres vestligste områder rundt Tanger.
Han myrdet også mange medlemmer av asding–dynastiet. Hunerik var den første vandalerkongen som brukte tittelen konge av vandalene og alanerne. Samtidig presenterte Hunerik seg i vandalerriket som etterfølger av de romerske keisere, blant annet ved at han gav lover som holdt seg tett opp til romerske forbilder, og ved at han endret navnet til havnebyen Hadrumetum (som er det moderne Sousse i Tunisia) til Uniricopolis - det vil si, etter seg selv.
Han ble etterfulgt av sin nevø Guntamund, og få sørget over ham blant vandalene eller deres undersåtter på grunn av hans grusomhet.